recursal/SuperWikiNEXT-32B huggingface dataset:
**אנאו ביטרי** (באלבנית: **Eneo Bitri**; נולד ב-26 באוגוסט 1996 בבראט שבאלבניה) הוא כדורגלן אלבני המשחק בעמדת הבלם בקבוצת פרטיזן טירנה מליגת העל האלבנית.

קריירת מועדונים
---------------

ביטרי החל את הקריירה המקצוענית שלו בליגת העל האלבנית, בקבוצות טומורי, פרטיזן טירנה וקמזה.

ב-25 ביוני 2021 חתם ביטרי באסטנה מליגת העל הקזחית. ב-2 ביולי ערך את הופעת הבכורה שלו במועדון, בניצחון 4-3 על שחטיור קרגנדה במסגרת המחזור ה-19 בליגה לעונת 2021. ב-29 ביולי הבקיע את שער הבכורה שלו במועדון, בהפסד 2-1 לאריס סלוניקי במסגרת סיבוב המוקדמות השני של הקונפרנס ליג לעונת 2021/2022. הוא ערך שבע הופעות ליגה במדי המועדון. ב-2 בינואר 2022 אסטנה הודיעה כי ביטרי עזב את המועדון בהסכמה הדדית.

ב-11 בינואר 2022 חתם פעם נוספת בפרטיזן טירנה מליגת העל האלבנית. בחצי העונה הראשונה שלו במועדון ערך 17 הופעות ליגה והבקיע שני שערים.

תארים
-----

פרטיזן טירנה
* הסופר קאפ האלבני (1): 2019/2020

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

הערות שוליים
------------

1. ↑  Энео Битри – футболист «Астаны» באתר הרשמי של אסטנה, 25 ביוני 2021 (ברוסית)
2. ↑  אנאו ביטרי וסמיר סמאילגיץ' עוזבים את אסטנה באתר הרשמי של אסטנה, 2 בינואר 2022 (ברוסית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אנאו ביטרי"**.
**סבויה-מרקטי** (באיטלקית: **Savoia Marchetti**) הייתה יצרנית מטוסים איטלקית.

היסטוריה
--------

החברה נוסדה על ידי **לואיג'י קאפה** (Luigi Cape) ב-1915 תחת השם **SIAI**‏ (Società Idrovolanti Alta Italia, מילולית: חברת המטוסים הימיים של צפון איטליה). לאחר מלחמת העולם הראשונה הוחלף שם החברה ל**סבויה**, כאשר רכשה את Società Anonima Costruzioni Aeronautiche Savoia, יצרנית מטוסים אשר נוסדה גם היא ב-1915 על ידי **אומברטו סבויה** (Umberto Savoia). בשנת 1917 השיקה את מטוס הסיור הימי SIAI S.8. 

בשנת 1921 השיקה את המטוס הימי הדו-כנפי, חד מנועי SIAI S.21.

סבויה מרקטי SM.79, המפציץ העיקרי בשירות איטליה במלחמת העולם השנייה
השם **מרקטי** נוסף לשם החברה עם הצטרפותו של מתכנן המטוסים אלסנדרו מרקטי ב-1922. עד מהרה רכשה **סבויה-מרקטי** מוניטין של בניית מטוסים מהירים מאוד ובעלי רמת ביצועים גבוהה. עם הפיתוח המוצלח של הסירה מעופפת מדגם S.55, פרצה סבויה-מרקטי אל שוק המטוסים הבינלאומי כיצרן דומיננטי. החברה המשיכה להתפרסם בבניית מטוסים ימיים וסירות מעופפות שקבעו מספר שיאי מהירות וזמני שהייה באוויר כחלק מטיסות ראווה אשר נועדו למטרות פוליטיות ובעיקר להאדרתה של איטליה הפשיסטית. 

בהיותה החברה המועדפת על מרשל האוויר איטלו באלבו, החל פיתוח מואץ של מטוסים צבאיים שנטלו חלק במלחמות איטליה בשנות ה-30 ובמלחמת העולם השנייה. הבולט שבהם היה ה-SM.79, שהפך למפציץ הבינוני הנפוץ בשורות חיל האוויר האיטלקי אשר נטל חלק בכל זירות הלחימה ושימש גם כמפציץ טורפדו מוצלח בים התיכון. במהלך המלחמה הושמדה בהפצצות מרבית תשתית הייצור של סבויה-מרקטי. שמה של החברה שונה שוב, ל-**SIAI-מרקטי**, ב-1943.

SIAI-מרקטי שרדה לאחר המלחמה בזכות בניית קרונות רכבת ומשאיות. אף על פי כן, נאבקה החברה במשך שש שנים עם חדלות פירעון לפני הכרזתה על הליך פירוק ב-1951. ב-1953 נפתחה החברה מחדש כיצרנית מטוסים קלים, לרוב בשיתוף עם יצרניות מטוסים אחרות. לאחר 1977 פעלה SIAI-מרקטי בתחום המסוקים תוך שיתוף פעולה עם חברת אגוסטה (Agusta), אשר הפכה אותה ב-1983 לחברת-בת שלה במסגרת תאגיד החלל והתעופה אגוסטה.

קישורים חיצוניים
----------------

ויקישיתוף מדיה וקבצים בנושא **סבויה-מרקטי** בוויקישיתוף

* SIAI Marchetti aircraft home page
* Savoia-Marchetti Aircraft, Virtual Aircraft Museum
* SOCIETA IDROVOLANTI ALTA ITALIA, Virtual Aircraft Museum

הערות שוליים
------------

1. ↑  Johnson, E. R. **American Flying Boats and Amphibious Aircraft: An Illustrated History**. McFarland, 2009. ISBN 0786439742. עמודים 14-15
2. ↑  Polmar, Norman. Bell, Dana. **One Hundred Years of World Military Aircraft**. Naval Institute Press, 2004. ISBN 1591146860. עמודים 79-81
**אלבין גוטמן** (בסלובנית: **Albin Gutman**;‏ נולד ב-17 בדצמבר 1947) הוא גנרל סלובני בדימוס, אשר כיהן בשתי קדנציות כראש המטה הכללי הסלובני, בין 1993–1998, ושוב בין 2006–2009.

ביוגרפיה
--------

גוטמן נולד בנובו מסטו ב-17 בדצמבר 1947. הוא למד בבית הספר לקציני חיל רגלים של הצבא העממי היוגוסלבי, וב-1975 סיים את לימודיו והחל לשרת בצבא. בשנה שלאחר מכן החל לשרת בכוחות ההגנה הטריטוריאלית שהורכבו מסלובנים בלבד. ב-1983 הוא מונה למפקד הבריגדה ה-52 של ההגנה הטריטוריאלית. ב-1986 הוא מונה למזכיר ההגנה של עיריית נובו מסטו, ובמקביל היה חבר במועצה המבצעת העירונית. הוא מילא את שני התפקידים הללו עד ל-4 באוקטובר 1990, אז הועלה לדרגת פודפולקובניק ומונה למפקד פיקוד ההגנה הטריטוריאלית של אזור דולנסקה. הוא כיהן בתפקיד זה במהלך מלחמת עשרת הימים, שלאחריה זכתה סלובניה לעצמאות. לאחר המלחמה, הפך הכוח שתחת פיקודו לפיקוד ה-2 של הצבא הסלובני.

באפריל 1992 הוא מונה לסגן שר ההגנה. ב-26 בינואר 1993 הוא מונה למזכיר המדינה במשרד ההגנה. הוא ב-15 במאי של אותה שנה הוא מונה לראש המטה הכללי הסלובני. הוא כיהן בתפקיד עד 9 באפריל 1998. בשנה שלאחר מכן הוא הפך למפקח הראשי לביטחון. בשנת 2003 הוא מונה ליועץ צבאי לשר ההגנה. ב-1 ביוני 2006 הוא נבחר מחדש לתפקיד ראש המטה הכללי וכיהן בתפקיד עד 1 במאי 2009. הוא היחיד בתולדות סלובניה, שכיהן בתפקיד הרמטכ"ל יותר מקדנציה אחת. הוא פרש מהצבא בסוף שנת 2010.

ב-15 בדצמבר 2009 הוגש כתב אישום נגד גוטמן ונגד שר ההגנה לשעבר קרל ארג'אבק בגין חוסר יושרה, לכאורה, ברכישת כלי רכב משוריינים מחברת פטריה הפינית (פרשת פטריה). ב-4 באפריל 2011 בית המשפט המחוזי בלובליאנה זיכה את שניהם מאשמה.

קישורים חיצוניים
----------------

ויקישיתוף מדיה וקבצים בנושא **אלבין גוטמן** בוויקישיתוף

* אלבין גוטמן באתר נאט"ו
* אלבין גוטמן באתר האנציקלופדיה לעצמאות קרואטיה

הערות שוליים
------------

1. ↑  Dnevnik.si - Sodnik: Tožilstvu ni uspelo dokazati, da sta Erjavec in Gutman povzročila škodo
**סרטים** או **Sratim** הוא אתר אינטרנט המכיל בסיס נתונים מקוון של מידע בעברית על סרטים, בתי קולנוע בישראל, סדרות, שחקני קולנוע, צוותי הפקה ותוכניות טלוויזיה.

המידע על הכותרים השונים כולל את שמות השחקנים, הבמאי, תקציר עלילה, פרטי הפסקול, ביקורות וקישורים לסרטים נוספים. באתר ישנם גם דפים על שחקנים, במאים ותסריטאים, המפרטים את הפילמוגרפיה שלהם ולעיתים גם פרטים ביוגרפיים.

האתר מציע חדשות ועדכונים בנושאים כגון: קולנוע ורכילות, ביקורות של גולשים לסרטים וסדרות, וקהילת פורומים רחבה. כדי לקחת חלק ולקבל גישה מלאה לכל תוכני האתר יש להירשם אליו בחינם או להתחבר באמצעות פייסבוק.[דרושה הבהרה]

היסטוריה
--------

אתר סרטים התחיל את פועלו בשם "דונקי" (ובכתובת: www.Donkey.co.il), בשנת 2002.

לאחר תקופה של 5 שנים בהם האתר צבר תאוצה וקהילת הסרטים באתר דונקי גדלה עד כדי יותר מ-200 אלף גולשים רשומים, התקבלה ההחלטה לשנות את שמו ולפקס את המידע בו לסרטים וסדרות.

אתר סרטים החל את פעילותו בשנת 2007 וכלל ביקורות של גולשים על סרטים שהוקרנו בבתי הקולנוע השונים בישראל.

באוקטובר 2010 עבר האתר ריענון עיצובי, ונוספו לו חדשות על סרטים אשר מגיעים לקולנוע בקרוב או מוקרנים כבר, חדשות רכילות ועדכונים יומיים לאתר אשר נכתבים על ידי צוות האתר, ומדור בתי קולנוע אשר מציג זמני הקרנות לסרטים המוקרנים בבתי הקולנוע בישראל.

בנובמבר 2023 ולאחר פיתוח של יותר משלוש שנים הושק האתר החדש. האתר הוא האתר היחידי בישראל המכיל את כל ההקרנות מבתי הקולנוע הגדולים באתר אחד, סינמה סיטי, רב-חן, פלאנט, הוט סינמה ומובילנד.

ראו גם
------

* סרט (אתר אינטרנט)

קישורים חיצוניים
----------------

* אתר האינטרנט הרשמי של סרטים
**פרשת קובלנץ** היא השם שניתן לשערורייה שעוררו מספר שחקני נבחרת הנוער בכדורגל, בעת ששהו במחנה אימונים שנערך בעיר קובלנץ אשר בגרמניה, ב-1984.

ראשית הפרשה בהיעלמותה של קופת צדקה (או קופה לטיפים, לפי גרסה אחרת) בצורת בקבוק מחדר האוכל של המלון המקומי, העלמות שהתגלתה מספר שעות לפני יציאת סגל הנבחרת בדרכם חזרה לישראל. לאחר בירור קצר החזירו שחקני הנבחרת את הכסף הגנוב, 150 מארק גרמני. מנהלי הנבחרת עשו מאמץ להעלים את הפרשה, אולם היא נחשפה בכל זאת בכלי התקשורת שבועיים לאחר מכן.

שני שחקני הנבחרת אשר הודו בגנבה, מאיר חנוכה ואשר ששון, חשפו בתוך כך גם את מעשי חבריהם למשלחת, שכללו גנבת ציוד מחנויות ספורט, הימורים במשחקי קלפים ואף אירוח צעירה במשך יומיים באחד מחדרי המלון.

השחקנים המעורבים בפרשה נענשו בחומרה: חנוכה, ששון, חי קרייס, שמואל שמואל ועופר דגמי הורחקו לצמיתות מנבחרות ישראל ולמספר חודשים מקבוצותיהם; הקפטן קובי בלדב, מאיר קדוש ושחר בראל הורחקו לשנה; אלון נתן, לביא קוזניצקי וליאור רוזנטל הורחקו על תנאי לשנה. בעקבות הרחקתו מהנבחרת לצמיתות וממשחקי הליגה ל-6 חודשים, עקר מאיר חנוכה לדנמרק, שם התדרדר לשימוש בסמים. לאחר מספר שנים שב לישראל ופנה לגמילה.

מאמן נבחרת הנוער, דרור קשטן, הודח מתפקידו בגלל הפרשה.

קישורים חיצוניים
----------------

* אייל לוי, רון עמיקם, אליפות ישראל באיוולת, באתר nrg‏, 12 באוקטובר 2005
* גידי ליפקין, "הבאנו קשטן עליכם", עיתון תל אביב
* דוד לביא, קובלנץ: הלקח נלמד, מעריב, 19 בדצמבר 1986

הערות שוליים
------------

1. ↑   "סגר את עצמו בשירותים": מה קרה לריבלין לפני הזכייה הראשונה של בית"ר בגביע?, סרטון בערוץ "כאן | חדשות - תאגיד השידור הישראלי", באתר יוטיוב (אורך: 11:56)
2. ↑  גולן בר יוסף, אולימפית: גם משה סיני על הכוונת, באתר ynet, 20 בנובמבר 2000
**אינגריד רוקסנה בלדטי אליאס** (בספרדית: **Ingrid Roxana Baldetti Elías**; נולדה ב-13 במאי 1962) היא פוליטיקאית גואטמלית, האישה הראשונה שכיהנה במשרת סגן נשיא גואטמלה, משנת 2012 עד להתפטרותה על רקע שערוריית שחיתות בשנת 2015.

ביוגרפיה
--------

בלדטי, בת למשפחה קתולית שמרנית מגואטמלה סיטי, סיימה לימודי תואר ראשון בעיתונאות באוניברסיטת סן קרלוס בגואטמלה (אנ'), ועבדה במספר גופי תקשורת. במקביל הייתה אשת עסקים ויזמית, והקימה חברה למוצרי טיפוח ורשת סלוני שיער.

היא נכנסה לפוליטיקה הגואטמלית ב-1990 בפעילויות שונות, ונבחרה לקונגרס ב-2004. באוגוסט 2011 התפטרה מהקונגרס לקראת התמודדותה לתפקיד סגן הנשיא לצד המועמד לנשיאות אוטו פרס מולינה, ולאחר ניצחונו בבחירות החלה בכהונתה כאישה הראשונה במשרת סגן נשיא המדינה.

ב-2013 פרסם עיתון גואטמלי תחקיר ממנו עלה כי בלדטי רכשה בתים ומוצרי יוקרה אחרים המעידים על עושר רב ובלתי מוסבר, התחקיר מצא כי בלדטי מחזיקה בחמישה נכסים בשווי כולל של מעל 13 מיליון דולר, סכום שאותו לא יכלה לחסוך משכרה ומשכרו של בעלה. בתגובה לחקירה שנפתחה נגדה, הפתחה חקירה גם נגד עורך העיתון שפרסם את התחקיר, פעולה שזכתה לגינוי של ארגוני עיתונאים כצנזורה וסתימת פיות.

במאי 2015 התפטרה בלדטי מתפקידה ונעצרה, היא עומדת למשפט בגין פרשיית השחיתות שבה נכרך שמה.

קישורים חיצוניים
----------------

ויקישיתוף מדיה וקבצים בנושא **רוקסנה בלדטי** בוויקישיתוף
* רוקסנה בלדטי, ברשת החברתית פייסבוק
* רוקסנה בלדטי, ברשת החברתית אקס (טוויטר)

הערות שוליים
------------

1. ↑  גואטמלה: סגנית הנשיא התפטרה עקב פרשת שחיתות, באתר ynet, 9 במאי 2015
סמליל החברה הישן
**סופר דוֹש** היא רשת מרכולים הפועלת בבת ים וחולון.

הרשת הוקמה על ידי האחים דוש. המרכול הראשון של הרשת נפתח באוגוסט 1988 בשדרות העצמאות. בינואר 2004 נפתח מרכול גדול נוסף בקניון בת ים. בפברואר 2006 נפתח סניף שלישי בקניון בת-ימון. ב-2011 נפתח סניף מחודש והגדול ביותר של הרשת בקניון בת ים במקום הסניף הקודם. ב-2014 נפתח סניף למגזר החרדי שנקרא "סופר דוש מהדרין".

ב-2005, לאחר אישור הממונה על ההגבלים העסקיים, נכנסו הרשתות הפרטיות "מחסני השוק", "מחסני להב", "סופר דוש", "ויקטורי", "ח. כהן סיטונאות מזון", "רמי לוי שיווק השיקמה" להסדר במסגרתו הקימו במשותף חברה בשם הרשת הרביעית בע״מ לשם הקמת מותג פרטי בשם "המותג" וזאת על מנת להתמודד מול המותגים הפרטיים של הרשתות הגדולות "שופרסל" ו"קואופ הריבוע הכחול" (כיום מגה).

בפברואר 2013 נפסק במסגרת הסדר פשרה כי הרשת תשלם פיצויים בסכום של 850 אלף ש"ח לעשרות בני נוער שהועסקו אצל קבלני משלוחים עצמאים שנשכרו על ידה כשליחים ללא שכר. רשת "סופר דוש" ובעליה, עזרא דוש, הועמדו לדין והורשעו בעסקת טיעון בעבירה של הפרת אמונים לאחר שהואשמו במתן שוחד, בגין כספים שהלוו לראש עיריית בת ים, שלמה לחיאני. על רשת "סופר דוש" הוטל קנס של 75,000 ש"ח.

ביולי 2015 נמכרה רשת "סופר דוש" לאחים שלומי ויוסי עמר, בעלי רשת "פרשמרקט". במהלך חודש אוגוסט בוטלה עסקת המכירה בהסכמה. ביולי 2019 הוסכם שוב על מכירת "סופר דוש" ל"פרשמרקט", תמורת 138 מיליון ש"ח.

בשנת 2019 נפתח סניף ראשון של הרשת מחוץ לבת ים אשר ממוקם בשכונת קריית רבין בחולון.

קישורים חיצוניים
----------------

* דף הפייסבוק של סופר דוש

הערות שוליים
------------

1. ↑  החלטה בדבר מתן פטור בתנאים מאישור הסדר כובל, באתר רשות ההגבלים העסקיים
2. ↑  ניצחון לנערי "סופר דוש": פיצוי של 850 אלף שקלים, באתר ‏מאקו‏, 24 בפברואר 2013
3. ↑  ת"פ (ת"א) 8044-10-13 מדינת ישראל נגד עזרא דוש ואחרים, ניתן ב-18 במאי 2015  
זוהר שחר לוי, פרשת שלומי לחיאני: חודשיים עבודות שירות לעזרא דוש על הפרת אמונים, באתר כלכליסט, 18 במאי 2015
4. ↑  אתר למנויים בלבד עדי דברת-מזריץ, רשת הסופרמרקטים המצליחה סופר דוש נמכרה תמורת כ-180 מיליון שקל, באתר TheMarker‏, 28 ביולי 2015
5. ↑  נורית קדוש, פרשמרקט רכשה את סופר דוש ב-138 מיליון שקל, באתר כלכליסט, 16 ביולי 2019

| ישראלישראל רשתות מרכולים בישראל |
| --- |
| 

|  |
| --- |
| ‏AM:PM‏ • ‏Merkaza‏ • אושר עד • ויקטורי • זול ובגדול • חצי חינם • טיב טעם • יינות ביתן (כולל: מחסני כמעט חינם, מגה קמעונאות, זול בשפע) • יוחננוף • מחסני השוק (כולל: קואופ ישראל) • נתיב החסד (כולל: בר כל) • סאלח דבאח ובניו • פרשמרקט (כולל: מחסני להב, סופר דוש) • קינג סטור • קשת טעמים • רמי לוי שיווק השקמה (כולל: סופר קופיקס) • שופרסל (כולל: קלאבמרקט, קו-אופ צפון) |

 |
ח'ופש מהמאה ה-18 לפנה"ס שנמצאה בסביבות שכם
**ח'ופש** (במצרית עתיקה: ח'פש) היא **חרב חרמש** מצרית עתיקה שמקורה במזרח התיכון והופיעה לראשונה בתקופת הברונזה התיכונה.

בראשית דרכו שימש הח'ופש כנגד המצרים אך עם התקדמות הסחר בין ממלכות המזרח העתיק החלו המצרים לאמץ את חרב הח'ופש כחרב שלהם. מגמה שהגיעה לשיאה בימי הממלכה החדשה.

אורכה של ידית חרב הח'ופש הוא בדרך כלל 18 ס"מ כאשר אורכו של הלהב הוא בדרך כלל 40 ס"מ ומתעקם לצורת מגל לעוד 15 עד 30 ס"מ. דוגמאות שנמצאו בחפירות ארכאולוגיות מראות שהח'ופש הייתה בעלת ידית ליד אחת שממוקמת לפני הלהב כאשר אורכו של הלהב שהיה מחולק לשני חלקים (החלק התחתון אינו מופרד מהידית והחלק העליון דומה למגל) היה כשל שלוש ידיות. שלושת הרבעים התחתונים של החלק העליון מתעקמים לפיתול שטוח שבו מתרחב הלהב.

ייתכן כי מהח'ופש נגזר שמה של חרב הקופיס היוונית. מהיוונית, התגלגל השם לעברית לתיאור סכין גדולה עם להב כבד לחיתוך בשר - קוֹפִיץ.

קישורים חיצוניים
----------------

ויקישיתוף מדיה וקבצים בנושא **ח'ופש** בוויקישיתוף

הערות שוליים
------------

1. ↑  William J. Hamblin, Warfare in the Ancient Near East to 1600 BC, Routledge, 2006, p. 71
2. ↑  Ramsey, Syed. **Tools of War: History of Weapons in Ancient Times**. Vij Books India Pvt Ltd, 2016. ISBN 9386019809
**בית הספר שמוניס למחקר ביו-רפואי וחקר הסרטן** הוא בית ספר מחקרי המשתייך לפקולטה למדעי החיים באוניברסיטת תל אביב, והוא מאגד את החוקרים העוסקים בפיתוח תרופות חדשות ואמצעי טיפול מתקדמים לסרטן ולמחלות אחרות, בהן מגפת הקורונה. בית הספר הוקם באוגוסט 2020 על בסיס תרומת הזוג ולד וסנה שמוניס.

הקמת בית הספר
-------------

בית הספר מהווה קורת גג לחוקרים ותיקים וצעירים כאחד, והוא איחוד של שתי מחלקות בפקולטה למדעי החיים - המחלקה לאימונולוגיה ולחקר התא, והמחלקה למיקרוביולוגיה ולביוטכנולוגיה. הקמת בית הספר היא חלק מחזונו של נשיא אוניברסיטת תל אביב, פרופ' אריאל פורת, לארגן את האוניברסיטה במתכונת של בתי ספר, שהם היחידות המרכיבות פקולטות.

המחקר בבית הספר
---------------

מסגרת בית הספר מאפשרת יצירת קשרים אינטר-דיסציפלינריים בין חוקרים המגיעים מתחומי מחקר שונים.

כיום, בית הספר מכשיר תלמידים לתארים מתקדמים ובהם תלמידים בתר-דוקטוריים מחוץ לישראל. בעתיד מתוכננת הענקתו של פרס חדש, אף הוא על שם הזוג שמוניס, למחקר מצטיין בתחומי הביו-רפואה וחקר הסרטן.

בראש בית הספר עומדת פרופ' ענת הרשקוביץ, מיקרוביולוגית מולקולרית.

קישורים חיצוניים
----------------

* אתר האינטרנט הרשמי של בית הספר שמוניס למחקר ביו-רפואי וחקר הסרטן

הערות שוליים
------------

1. ↑  אוניברסיטת תל אביב השיקה את בית הספר למחקר ביו-רפואי וסרטן ע"ש שמוניס, באתר www.tau.ac.il
ה**יודא-באסה** הם בני שבט הבאסה הטוענים כי הם מצאצאי עשרת השבטים.

היסטוריה
--------

יש הטוענים כי בעבר הייתה נוכחות יהודית בקמרון כתוצאה מסוחרים יהודים שהגיעו ממצרים. קהילות אלו שמרו על הפרדה בין בשר וחלב והניחו תפילין. טענה אחרת גורסת כי יהודים הגיעו לקמרון לאחר שגורשו דרומה במהלך הכיבוש המוסלמיים בצפון אפריקה.

רבי אוריאל טוען כי בשנת 1920 חיו בקמרון 400,000 'בני ישראל', אך עד שנת 1962 צנחו המספרים ל-167,000 בעקבות תהליכי התבוללות עם הנוצרים והמוסלמים. הוא הודה ששבטים אלו לא מוכרים על פי ההלכה על אף שקיבלו הכרה ממקורות רבניים בימי הביניים.

זיקה ליהדות - אמונות ומנהגים
----------------------------

אמונות ומנהגים רבים של היודא-באסה מזוהים גם עם היהדות:

* שמירת השבת
* חגיגת חגי ישראל
* קיום ברית מילה

מנהיג הקהילה
------------

הטענות העיקריות לקיומה של נוכחות יהודית נובעת מרבי ישראל אוריאל בן משה. שם לידתו של אוריאל היה בודול נגימבוס והוא נולד בשבט הבאסה. לדבריו מקור המילה "באסה" במילה היהודית "במסע" ומשמעותה ברכה לנוסעים. רבי אוריאל טוען שהוא חלק ממשפחת הלויים צאצאי משה. 
רבי אוריאל בן משה עלה לישראל בשנת 1988, למד בישיבת עטרת כוהנים והוסמך כרב על ידי הרב הראשי הספרדי. הוא מונה כרב יהודי קמרון.

ראו גם
------

* יהדות אפריקה
* אבאיודאיה
* יהדות זימבבואה

הערות שוליים
------------

1. 1 2  ירון אביטוב, אפריקה המתייהדת, כל העיר, 30 בדצמבר 1988
2. ↑  Jews in Cameroon from haruth.com, accessed 22 June 2008
3. ↑  עודד, אריה. יהדות בתוככי אפריקה, ירושלים - האגודה לידידות ישראל-אפריקה. 2003. עמוד 12.

| יהדות אפריקה |
| --- |
| צפון אפריקה | אלג'יריה • הרי האטלס • לוב • מצרים • מרוקו • סודאן • תוניסיה (יהדות ג'רבה • יהדות קרתגו) | אפריקה |
| אחרות | אוגנדה • אנגולה • אסוואטיני • אריתריאה • אתיופיה •גאנה • ג'יבוטי • גינאה ביסאו • דרום אפריקה • זימבבואה • זמביה • חוף השנהב • כף ורדה • לסוטו • מאוריציוס • מאלי • מוזמביק • ניגריה • נמיביה • קניה |
| ראו גם | אבאיודאיה • האיגבו • למבה |
תמונת מיקרוסקופיה אלקטרונית של M3N@C80. אטומי מתכת נראים כנקודות שחורות בתוך מולקולות פולרן, עם קשר כפול ב C80
**אנדוהדרל פולרן** (באנגלית: **Endohedral Fullerene**), או **אנדופולרן** (**Endofullerene**) הוא פולרן בעל אטומים, יונים או צברי אטומים נוספים כלואים בתוך הספירה הפנימית שלהם.

הלנתן C60 הראשון שסונתז ב-1985 נקרא La@C60.

הסימן "@" בשם הוא נוטציה המסמלת מולקולה קטנה הכלואה במעטפת.

אנדוהדרל פולרן עשוי להיות החומר היקר בעולם; עלות הפקתו עומדת על 145 מיליון דולר לגרם. מחקרים שונים נעשים בנוגע לשימושים אפשריים שלו, כאשר אחת האפשרויות היא שישמש לייצור שעונים מדויקים שיחליפו את השעונים האטומיים המדויקים, אך הגדולים יחסית. שעון כזה יוכל להיות בגודל של שבב ומדויק מאוד ועל ידי כך לשבת בתוך מכשירים ניידים. אם אכן יצליח לשמש כשעון כזה הוא עשוי להגדיל את דיוק ה-GPS במכשירים ניידים מדיוק של כמה מטרים לדיוק ברמה של מילימטר בודד.

סימון
-----

בכתיב כימי מקובל, באקמינסטרפולרן (C60) עם אטום (M) היה נכתב כ: MC60, ללא כל תלות ביחס להימצאות M בתוך או מחוץ לפולרן. כדי לאפשר דיון מפורט יותר עם איבוד מידע מינימלי, סימון מפורש יותר הוצע בשנת 1991, בו אטומים מצד שמאל לסימן ה-"@" נמצא פיזית בתוך רשת אטומים הרשומים מצד ימין לסימן ה-"@". בדוגמה שהבאנו לעיל, הסימון הנכון יהיה M@C60, אם M נמצא בתוך רשת אטומי הפחמן.

סימון מורכב יותר יכול להיות: (K2(K@C59B, אשר מבטא מצב של רשת של 60 אטומי כלוב פולרן עם אטום בורון אחד מוחלף בפחמן ברשת גאודטית, עם אשלגן בודד כלוא בפנים, ועם שני אטומי אשלגן קשורים מבחוץ.

קישורים חיצוניים
----------------

ויקישיתוף מדיה וקבצים בנושא **אנדוהדרל פולרן** בוויקישיתוף
* מדענים יצרו את החומר היקר בעולם - 145 מיליון דולר לגרם, באתר ScienceAlert, ינואר 2016
**גיל בלוז** (באנגלית: **Gil Bellows**; נולד ב-28 ביוני 1967) הוא שחקן ובמאי קולנוע קנדי.

ביוגרפיה
--------

בלוז נולד בוונקובר שבפרובינציה קולומביה הבריטית שבקנדה. את לימודיו התיכוניים עשה בבית הספר מגי סקונדרי.

בלוז נהה אחר קריירת משחק, הוא למד באקדמיה האמריקאית לאמנויות הדרמה שבמנהטן והופיע על במות העיר. בלוז עשה תפקידים קטנים על המסך הקטן; ב-1991 הופיע בפרק של סדרת הדרמה "חוק וסדר". ב-1994 הופיע לראשונה בקולנוע - בלוז גילם את דמותו של טומי ויליאמס בסרט הקולנוע "חומות של תקווה". באותה שנה ראה אור סרט הקולנוע "Love and a .45", דרמת פשע בה שיחק בלוז את התפקיד הראשי לצד רנה זלווגר. שנה לאחר מכן שיחק בקומדיה הרומנטית "נישואין נוסח מיאמי" בכיכובה של שרה ג'סיקה פרקר. ב-1997 שיחק בסרט האימה הטלוויזיוני של Showtime "שלגיה: סיפור אימה" מועמד 3 פרסי אמי, לצד השחקנים סם ניל וסיגורני ויבר. 

בשנים שלאחר מכן גילם דמויות נוספות על המסכים, עד שקיבל את אחד התפקידים הראשיים בדרמה הקומית של דייוויד אי קלי "אלי מקביל" שזכתה להצלחה רבה. בלוז גילם את דמותו של בילי תומאס, אהוב הנעורים של אלי (קליסטה פלוקהארט), ועם דמות זו הוא כנראה מזוהה יותר מכל (1997–2002).

בשנים 2–2001 גילם את דמותו של הסוכן מאט קאלאן בסדרת הדרמה "הסוכנות" של CBS. בלוז גילם את אחת הדמויות הראשיות במותחן הפסיכולוגי "Chasing Sleep" (ראה אור ב-2001). 

ב-2003 גילם את ד"ר תיאודור קונווי במותחן "אופק נסתר" לצד ואל קילמר. 

ב-2006 השתתף בסרט המדע הבדיוני "Final Days of Planet Earth" של הולמרק. בלוז גילם את דמותו של פרנק טראמל בסרט הטלוויזיה "24: גאולה", 

בשנת 2010 שיחק בסרט "לצוד על מנת להרוג", ובאותה שנה שיחק במותחן "לא ייאמן" בכיכובם של סמואל ל. ג'קסון וברנדון ראות'. 

בשנת 2011 החל לגלם את ניקולאי פוטין בסדרת הפעולה "צדק אמיתי" בכיכובו של סטיבן סיגל. בשנת 2012, שיחק בסרט "הבית בקצה הרחוב".

בשנת 2015 שיחק בסרט הפעולה "מתח גבוה", לצד ג'ון טרבולטה ושרון סטון, ובסרט "דרך שמחה לעת עתה" לצד האחיות אמנדה מישלקה ואליסון מישלקה. בשנת 2016 כיכב בסדרת הדרמה "עדי ראייה" שיצר התסריטאי הישראלי עדי חזק לרשת USA Network. 

בשנת 2019 החל לגלם את דמותו של אוונס בסדרת הפשע "ג'ט" בכיכובה של קארלה גוג'ינו. באותה שנה שיחק בסרט האימה "סיפורים מפחידים שמספרים בחשיכה", ובסרט "אתיקה בעסקים" לצדו של לרנז טייט.

בשנת 2020 שיחק במיני-סדרה של רשת Freeform "אהבה בימי קורונה" בדמותו של פול.

בשנת 2022 שיחק במיני-סדרה "*Women of the Movement"*‏; דרמה היסטורית מבית רשת ABC בדמותו של עורך הדין האמריקאי ג'רלד צ'אתאם.

חיים אישיים
-----------

בשנת 1994 נישא בלוז לשחקנית האמריקאית ריה קילסטדט ולהם בת ובן.

קישורים חיצוניים
----------------

ויקישיתוף מדיה וקבצים בנושא **גיל בלוז** בוויקישיתוף
* גיל בלוז, ברשת החברתית אינסטגרם
* גיל בלוז, במסד הנתונים הקולנועיים IMDb (באנגלית)
* גיל בלוז, באתר AllMovie (באנגלית)
* גיל בלוז, במסד הנתונים הקולנועיים KinoPoisk (ברוסית)

הערות שוליים
------------

1. ↑  Magee Secondary School

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007320463205171
* BNE: XX1363452
* BnF: cb140714711 (data)
* GND: 140561056
* ISNI: 0000 0001 0930 4818
* LCCN: no98131252
* NKC: xx0050281
* NLP: a0000001828445
* SUDOC: 077186540
* VIAF: 107244179
* WorldCat: lccn-no98131252

 |
**קומודור אינטרנשיונל** (באנגלית: **Commodore International**) הייתה חברת אלקטרוניקה אמריקנית מפנסילבניה שפעלה בין השנים 1954–1994. לחברה היה תפקיד חיוני בהתפתחות המחשב האישי במהלך שנות ה-70 ושנות ה-80 של המאה ה-20. החברה פיתחה ושיווקה בהמשך את המחשב השולחני הנמכר ביותר בכל הזמנים (לדגם יחיד), הקומודור 64.

חברת קומודור הוקמה ב 1954 על ידי יהודי פולני ניצול שואה בשם ג'ק טרמיאל (נולד בשם אידק טרזמיאל) ששרד את מחנה ההשמדה אושוויץ. החברה הוקמה במקור כחברה למכונות כתיבה ניידות.

החברה ידועה גם בשל מחלקת המחקר ופיתוח שלה - **קומודור מכונות עסקיות** (באנגלית: **Commodore Business Machines**) 

החברה הכריזה על הליך פירוק באפריל 1994. לאחר מכן נרכשה החברה על ידי חברת Escom אשר גם היא פשטה את הרגל בהמשך. בשנת 2004 נמכר המותג קומודור לחברת Yeahronimo Media Ventures עבור 22 מיליון אירו.

קישורים חיצוניים
----------------

* 

ויקישיתוף מדיה וקבצים בנושא **קומודור אינטרנשיונל** בוויקישיתוף
* היסטוריה של חברת קומודור אינטרנשיונל (באנגלית)
* יריב ענבר, אין דבר בלתי אפשרי: הקומודור בן 60, באתר ynet, 14 ביוני 2014

|  |  |
| --- | --- |
| בקרת זהויות עריכת הנתון בוויקינתונים | 
* GND: 1086465237
* ISNI: 0000 0001 2164 2537
* SUDOC: 171461967
* VIAF: 1074145857115922922303
* WorldCat: viaf-135966962

 |
שגיאות פרמטריות בתבנית:חברה מסחרית   
שימוש בפרמטרים מיושנים [ אנשי מפתח ] 

**קל גב** (נכתב לעיתים כ-Kal-Gav או KalGav) היא חברה ישראלית המייצרת תיקים וציוד למטיילים.

היסטוריה
--------

החברה הוקמה ב-1981 כחברה לייצור תיקי גב. תיקיה הראשונים היו ילקוטי בית ספר. בהמשך, החברה החלה לייצר תיקים אורתופדיים.

במשך שנות פעילותה, החברה פיתחה מוצרים רבים בנוסף לתיקי גב לילדים ולמבוגרים, כגון מזוודות, ציוד לתרמילאות ומחנאות, תיקי עסקים ועוד. מוצריה נמכרים בחנויות לציוד בית ספר וברשתות כגון למטייל וריקושט.

בשנת 2020 כ-70% ממניות החברה נרכשו על ידי קרן השקעות סקיי.

סוגי מוצרים
-----------

תיק גב של מותג MarcoPolo, השייך לחברת קל גב
החברה מייצרת שלל מוצרים לתחומים שונים כגון תיקי מחשב, תרמוסים, תיקי רחצה, אוהלים, ארנקים, תיקי נסיעות שונים כמו טרולי, ומזוודות ואף אביזרי ספורט, הנעלה והלבשה תרמית וספורטיבית.

החברה מעדכנת את עיצוב תיקי בית הספר שלה בהתאם לתרבות הפופולרית ורוח התקופה. כך ניתן למצוא תיקים עם איורים של דמויות מצוירות שונות כמו גיבורי על ונסיכות דיסני או קבוצות כדורגל.

מותגים
------

לקל גב ישנם מספר מותגי בת המתמחים בסוגי ציוד שונים:

* KaLGaV
* OUTDOOR REVOLUTION
* LEADER
* Marco Polo

בנוסף, קל גב היא המפיצה הרשמית בישראל של מספר מותגים של ציוד ספורטיבי מחו"ל, כגנון Petzl, Grisport, Vaude, Salomon ועוד.

קישורים חיצוניים
----------------

* אתר האינטרנט הרשמי של קל גב
* קל גב, ברשת החברתית פייסבוק

הערות שוליים
------------

1. ↑  שי שלו, ‏סקיי השלימה את רכישת השליטה בקל-גב לפי שווי של כ-130 מיליון ש' | בלעדי, באתר גלובס, 1 בינואר 2020
**קלואה** (בצרפתית: **Chloé**) הוא בית אופנה צרפתי אשר הוקם בשנת 1952. החברה הוקמה על ידי גבי אגיון, וכיום היא חלק מקבוצת ריצ'מונט.

היסטוריה
--------

גבי אגיון נולדה במצרים בשנת 1921 ועברה לצרפת ב-1945. בשנת 1952 הקימה את קלואה, והמשיכה לנהל את החברה עד שנת 1985, שבה נרכשה על ידי יצרן הטבק אלפרד דנהיל, וכיום החברה מהווה חלק מקבוצת ריצ'מונט.

ייחודה של אגיון היה בכך שייצרה בגדים המוכנים ללבישה (אנ'), בניגוד לבגדים שהיו זקוקים למדידות והזמנה אישית, ונרכשו בעיקר על ידי המעמד הגבוה. בזמן שבו אופנת הוט קוטור הייתה בשיאה עם חברות כמו דיור ושאנל, אגיון שברה את המוסכמות בייצור סגנון שונה של בגדים ופנתה לאוכלוסייה רחבה יותר. החברה התאפיינה בפריטים כמו חולצות מכופתרות ודקיקות, צבעי בז'-קפה-לבן ששידרו פרקטיות מסוגננת המתאימה לאישה המשוחררת. הראשון שחיקה את הסגנון של אגיון היה אובר דה ז'יבנשי שהוציא קולקציה מוכנה ללבישה בשנת 1956, ארבע שנים לאחר פתיחת החנות הראשונה של אגיון.

ב-1966 התמנה קרל לגרפלד למעצב הראשי של החברה, ומשך אליה לקוחות כמו ג'קלין קנדי-אונאסיס, בריז'יט בארדו, מריה קאלאס וגרייס קלי. 

ב-1975 נכנסה החברה לתחום הבישום עם יצירת הניחוח Chloe, ומאז הוציאה החברה מעל ל-30 בשמים שונים. 

ב-1997 מונתה המעצבת סטלה מקרטני למעצבת הראשית של החברה למורת רוחו של לגרפלד. ב-2001 מונתה למעצבת הראשית פיבי פילו, אשר משכה לחברה מפורסמות כמו קירסטן דנסט ונטלי פורטמן. שנה לאחר מכן החברה השיקה קולקציה של נעליים ותיקי עור לראשונה. 

המשרדים הראשיים של קלואה נמצאים ברובע השמיני של פריז, ולקלואה יש כיום מעל 140 חנויות ברחבי העולם.

קישורים חיצוניים
----------------

ויקישיתוף מדיה וקבצים בנושא **קלואה** בוויקישיתוף
* 

* אתר האינטרנט הרשמי של קלואה (באנגלית ובצרפתית)
* קלואה, ברשת החברתית פייסבוק

* קלואה, ברשת החברתית אינסטגרם

* קלואה, באתר פינטרסט

הערות שוליים
------------

1. ↑  60 שנים של סטייל - וואלה! אופנה, באתר וואלה!, ‏2013-01-30
2. ↑  admin, בושם קלואה (Chloe): המתנה המושלמת לעצמך, באתר Rue Royale, ‏2019-08-21

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb166600426 (data)
* LCCN: no2012046153
* SUDOC: 175096929
* VIAF: 296218845
* WorldCat: lccn-no2012046153

 |
**ש. הורוביץ ושות'** הוא משרד עורכי דין ישראלי שמרכזו בתל אביב. המשרד נוסד בשנת 1921, והוא משרד עורכי הדין הוותיק בישראל.

היסטוריה
--------

המשרד נוסד בשנת 1921 בירושלים על ידי עורך הדין הארי סאקר. שנה לאחר מכן הצטרף למשרד עורך הדין שלום הורוביץ, מיד עם עלייתו מאנגליה לארץ ישראל. ב-1929 פרש סאקר מהמשרד וחזר לאנגליה. בשנת 1933 הצטרף אברהם לוין כשותף במשרד, והמשרד קיבל את השם "ש. הורוביץ ושות'".

משרדי ש. הורוביץ בתל-אביב
רבים מהלקוחות הראשונים של "ש. הורוביץ ושות'" היו חברות בריטיות שעסקו בפעילות עסקית בארץ ישראל שתחת המנדט הבריטי. עם זאת, המשרד, שהיה ממוקם בסמוך לבית המשפט הישן במגרש הרוסים, נכנס במהירות לתהליך של הקמת תשתית למדינת ישראל העתידית. שלום הורוביץ ייעץ למוסדות הבולטים במדינה, בהם האוניברסיטה העברית בירושלים, המרכז הרפואי הדסה, מכון ויצמן למדע, חברת החשמל והסוכנות היהודית. עד מהרה עסק בפרויקטים הראשונים של משאבי הטבע, האנרגיה והתשתיות במדינה, כולל מפעלי ים המלח ותחנת הכוח נהריים. במשא ומתן ראשון מבין רבים של המשרד עם מינהל מקרקעי ישראל, קיבל הורוביץ את האישור להחכיר את אדמות הביצות לשעבר של עמק החולה לשימוש חקלאי.

בשנת 1940 פתח המשרד סניף ראשון בתל אביב. סמוך למועד זה פרש הורוביץ מהמשרד, וניהולו עבר לידי אברהם לוין. בשנת 1965 הצטרף למשרד עורך הדין אמנון גולדנברג.

בשנת 1986 עבר המשרד לבניין משלו, ברחוב אחד העם 31 בתל אביב, שבו הוא שוכן עד היום.

במאי 2021 התמזג משרד אשר חלד, העוסק בדיני עבודה וביטחון סוציאלי עם משרד "ש. הורוביץ ושות'", לראשונה בתולדותיו.

באוקטובר 2022 מונו שלושה שותפים, עורכי הדין בני שפר, עמית שטיינמן וערן בצלאל, לעמוד בראש המשרד, במקומם של עורכי הדין שוקי חורש, אלקס הרטמן וטל בנד, שעמדו בראש המשרד במשך שנים רבות. באותה עת כלל המשרד כ־350 עובדים, בהם כ־200 עורכי דין.

עם עורכי הדין שעבדו במשרד נמנים נשיא בית המשפט העליון אשר גרוניס, שופטי בית המשפט העליון אלפרד ויתקון, צבי טל וענת ברון וראש לשכת עורכי הדין בישראל, עמית בכר. עם המתמחים במשרד נמנים הפרופסורים דיויד גילה ואייל גרוס, העיתונאית ד"ר אילנה דיין וד"ר יורם טורבוביץ'.

קישורים חיצוניים
----------------

* אתר האינטרנט הרשמי של ש. הורוביץ ושות'
* ש. הורוביץ ושות', באתר BDI code
* סרטונים בערוץ של ש. הורוביץ ושות', באתר יוטיוב
* מסע בזמן – 100 שנות עשייה, סירטונים וסיפורים על ההיסטוריה של המשרד

הערות שוליים
------------

1. ↑  חן מענית, ‏100 שנה אחרי שנוסד: משרד ש.הורוביץ ממזג לשורותיו פירמה אחרת, באתר גלובס, 12 במאי 2021
2. ↑  ניצן שפיר, ‏חילופי דורות במשרד עורכי הדין ש.הורוביץ: 3 שותפים מנהלים חדשים, באתר גלובס, 23 באוקטובר 2022;  
ניצן שפיר, ‏"הרפורמה המשפטית תפגע באטרקטיביות להשקעות זרות": ראיון עם המנהלים החדשים של משרד ש. הורוביץ, באתר גלובס, 24 בינואר 2023
3. ↑  אלה לוי-וינריב, ‏משרד ש. הורוביץ מקים מועדון בוגרים לעורכי הדין והמתמחים שעבדו בו במשך 88 שנים, באתר גלובס, 2 במרץ 2009
**תאי סמייל אייר** (בתאית: **การบินไทยสมายล์**, באנגלית: **Thai Smile**) היא חברה לטיסות חסך תאילנדית המופעלת על ידי תאי איירווייז אינטרנשיונל ובסיסה בנמל התעופה בנגקוק סוברנהומי. החברה החלה את פעילותה ביולי 2012. החברה מפעילה טיסות ליעדים כגון מקאו, צ'יאנג מאי, קראבי, פוקט ועוד.

היסטוריה
--------

ב-20 במאי 2011 הכריזה הנהלת תאי איירווייז אינטרנשיונל על הקמת חברה לטיסות חסך שתהיה חברת בת של תאי אירווייז ותפעיל 11 מטוסי איירבוס A320 לכ-10 יעדים בתאילנד ובמזרח אסיה עד שנת 2013.
שם החברה נבחר מתוך כ-2,229 הצעות. על פי הערכות החברה תרוויח תוך שנתיים סכום הקרוב ל-5 מיליון באט.

צי המטוסים
----------

צי המטוסים של החברה נכון לינואר 2019:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| Y+ | Y | סה"כ |
| איירבוס A320-200 | 20 | — | 12 | 156 | 168 |  |
| — | 174 | 174 |
| סה"כ | 20 | — |  |

מחלקות בטיסות החברה
-------------------

מטוסי החברה יהיו בעלי מחלקה אחת בלבד (תיירים) וב-5 השורות הראשונות (30 מושבים) יהיה מרווח גדול יותר לרגליים (מיועד לנוסעי "סמייל פלוס") ותחולק להם ארוחה קלה, חטיף ושתייה.
שאר נוסעי המטוס מקבלים חטיף ובקבוק אחד של שתייה.
בנוסף תציע החברה שירות הנקרא "סמייל קפה", שבו יהיה ניתן לרכוש ארוחה חמה, חטיפים ושתייה.

קישורים חיצוניים
----------------

ויקישיתוף מדיה וקבצים בנושא **תאי סמייל** בוויקישיתוף
* 

* אתר האינטרנט הרשמי של תאי סמייל
* תאי סמייל, ברשת החברתית פייסבוק

* תאי סמייל, ברשת החברתית אקס (טוויטר)

* תאי סמייל, ברשת החברתית אינסטגרם

* תאי סמייל, סרטונים בערוץ היוטיוב

הערות שוליים
------------

1. ↑  פרטי צי המטוסים של תאי סמייל, באתר airfleets.net (באנגלית)
פירוש נוסף ערך זה עוסק בחברה העוסקת פתרונות תקשורת עסקית ותקשוב. אם התכוונתם לקונצרן תדיראן ההיסטורי, ראו תדיראן.

**תדיראן טלקום בע"מ** היא חברת שירותי תקשורת ותיקה בישראל, העוסקת באינטגרציית מערכות תקשורת לעסקים. משווקת פתרונות תקשורת עסקית ותקשוב. בין מוצריה מרכזיות טלפונים, הן מרכזיות Soft switch "מתג תוכנה" וגם מרכזיות coral TDM, מוקדי שירות, פתרונות תקשורת נתונים ואבטחת מידע ותשתיות ענן פרטי וציבורי לעסקים. משרדה הראשי של החברה נמצא בקרית אריה שבפתח תקווה. בבעלות חברת אפקון תעשיות, שהיא חלק מקבוצת שלמה.

היסטוריה
--------

החברה הוקמה בשנת 1956 על ידי קונצרן כור ליצור מוצרי תקשורת ותקשוב, בעיקר מרכזיות טלפונים, ובמשך שנים רבות חלקה את שוק התקשורת העסקית בישראל עם חברת טלרד. בשנת 1969 נרכשה חברת "טלקו", שעסקה ביצור טלפונים על ידי תדיראן ובהמשך הפכה לחטיבה "תדיראן תקשורת" בתוך קבוצת תדיראן. 
בשנת 1986, הקימה חברת תדיראן בשיתוף עם חברת מוטורולה את החברה הסלולרית הראשונה בישראל - חברת פלאפון תקשורת. באותה שנה, בשיתוף עם שאול אלוביץ', הקימה חברת תדיראן טלקום את חברת יורוקום.

בשנת 1982, השלימה חברת "תדיראן תקשורת" הנפקה ראשונה לציבור של מניותיה בבורסת הנאסד"ק.
בשנת 1999, מוזגה "תדיראן תקשורת" עם חברת ECI Telecom שבשליטת קונצרן כור תעשיות. התנפצות "בועת הדוט-קום" הביאה לקשיים גם ב-ECI Telecom. היא נאלצה לפטר מאות עובדים ולמכור חטיבות מהחברה בתקווה לצמצם את הפסדיה (בין החברות שקמו כתוצאה מכך נמנית תדיראן טלקום).

בשנת 2001, רכש איש העסקים רני ברגמן יחד עם חברת אפריקה ישראל את חטיבת המערכות העסקיות של ECI Telecom (תדיראן טלקום) תמורת 12.4 מיליון דולר. בשנת 2004, רכשה חברת רובומטיקס את תדיראן טלקום ובשנת 2008, נמכרה לחברת אפקון תעשיות.

כיום, תדיראן טלקום מתחזקת מעל 1,500 לקוחות עסקיים בישראל, 850,000 מבואות ומספקת שירותי Professional Services לכ-200 מרכזי שרות, ברחבי המדינה. תדיראן פועלת בסטנדרטים גבוהים של טכנולוגיה, הנדסה ושירות לקוחות. לחברה ידע מצטבר ארוך שנים ותחומי מומחיות ייחודיים בהטמעת פתרונות תקשורת ויכולת ביצוע של פרויקטי תקשורת מורכבים, גדולים כקטנים.

שיוך עסקי
---------

תדיראן היא חלק מקבוצת אפקון החזקות בע"מ, מהקבוצות התעשייתיות הגדולות בישראל המנהלת שישה עשר חברות, בשליטת "קבוצת שלמה" הבינלאומית שנוסדה על ידי שלמה שמלצר, ומנוהלת כיום על ידי בנו אסי שמלצר. אפקון החזקות היא חברה ציבורית, שמחזור עסקיה מעל מיליארד ₪ בשנה.

משרדיה של תדיראן נמצאים בישראל, בפתח תקווה.

קישורים חיצוניים
----------------

* אתר האינטרנט הרשמי של תדיראן טלקום

הערות שוליים
------------

1. ↑  'כור ' רוכשת מפעל 'טלקו', דבר, 8 בדצמבר 1968
2. ↑  אליאב אללוף, ‏אי.סי.איי: המיזוג עם תדיראן בא בזמן, באתר גלובס, 7 בפברואר 1999
3. ↑  בעז בבאי, הערכות: מיזוג חטיבות לייטסקייפ נטוורקס ואנוויס ברבעון יוביל לפיטורים נוספים ב-ECI, באתר הארץ, 11 בפברואר 2003
4. ↑  גתית פנקס, אי.סי.איי טלקום חתמה על הסכם למכירת חטיבת המערכות העסקיות שלה בתמורה ל-12.4 מיליון דולר, באתר TheMarker‏, 11 באפריל 2001
5. ↑  עומרי כהן, רובומטיקס השלימה רכישת פעילות המכירות והשירות של תדיראן טלקום תמורת 60 מיליון שקל, באתר TheMarker‏, 7 באוקטובר 2004
6. ↑  יובל מעוז, אפקון תעשיות רוכשת את תדיראן טלקום, באתר הארץ, 11 בפברואר 2008
**סדיל רמדאני** (באינדונזית: **Saddil Ramdani**; נולד ב-2 בינואר 1999) הוא כדורגלן אינדונזי המשחק בעמדת הקשר בסבאך מליגת העל המלזית.

קריירת מועדונים
---------------

כאשר רמדאני סיים את לימודיו בבית הספר היסודי, עזב את ראהה עיר הולדתו לקנדרי בירת מחוז דרום-מזרח סולאווסי ושיחק בקבוצת הכדורגל המקומית. בשנת 2012 הצטרף לאקדמית הכדורגל אסיפא אותה מנהל קפטן נבחרת אינדונזיה לשעבר אג'י סנטוסו.

בשנת 2016 עוד בטרם סיים את לימודיו בתיכון חתם בפרסלה למונגן מליגת העל האינדונזית. באוקטובר 2016 הבקיע את שערו הראשון בקבוצה בניצחון 0-3 נגד באלי יונייטד. בשני העונות בהן שיחק בקבוצה היה תלמיד בתיכון הנמצא במרחק של שלוש שעות נסיעה מהמגרש של פרסלה.

בינואר 2019 סאדיל חתם בסרי פהנג מליגת העל המלזית. בעונתו היחידה בקבוצה רשם 21 הופעות וכבש שני שערים.

בינואר 2020 חזר לאינדונזיה כאשר חתם בבהאינגקארה קבוצה הנמצאת בבעלות משטרת אינדונזיה. במדי הקבוצה שיחק רק 3 משחקים מאחר שהליגה נעצרה בעקבות התפרצות מגפת הקורונה באינדונזיה.

בעונת 2021 חתם בסבאך המלזית. ב-13 במרץ ערך את הופעת הבכורה שלו בקבוצה בהפסד 1-0 לפטאלינג ג'יה סיטי. שלושה ימים לאחר מכן, כבש את שערו הראשון בקבוצה בהפסד 2-1 לפהנג.

קריירה בינלאומית
----------------

ב-21 במרץ 2007 ערך את הופעת הבכורה שלו בנבחרת אינדונזיה במשחק נגד מיאנמר. ב-14 ביוני 2022 הבקיע את שער הבכורה שלו בנבחרת בניצחון 0-7 נגד נפאל במסגרת מוקדמות גביע אסיה בכדורגל 2023.

קישורים חיצוניים
----------------

ויקישיתוף מדיה וקבצים בנושא **סדיל רמדאני** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

| **נבחרת אינדונזיה – גביע אסיה בכדורגל 2023** |
| --- |
| 1 ריאנדי • 
2 יאקוב • 
3 בגוט • 
4 אמאט • 
5 ריזקי רידהו • 
6 וולש • 
7 מרסלינו • 
8 ויטאן • 
9 דרג'אד • 
10 אגי • 
11 סטרויק • 
12 ארהאן •
13 אדו • 
14 אסנווי •
15 קמבואיה •
16 הוקי •
17 סדיל •
18 סננטה •
19 וואהיו •
20 פטינאמה •
21 ארננדו •
22 דנדי •
23 קלוק •
24 ג'נר •
25 הובנר •
26 סיאהרול •
מאמן: טאה-יונג | אינדונזיהאינדונזיה |
**סיגמונד ברייטבארט** (22 לפברואר 1893 - 12 באוקטובר 1925),  הידוע גם בשם הכינוי **זישע**, היה אמן קרקס, גברתן וגיבור פולקלור יהודי-פולני. התפרסם בשל הכוח העצום שלו אשר זיכה אותו בתואר "האדם החזק ביותר בעולם" ו-"מלך הברזל" (בגרמנית: Eisenkönig) במהלך שנות ה-20. מבין יכולתיו היה יכול סיגמונד לעקם קורות ברזל עבות, למשוך עגלות כבדות בעזרת השיניים ולנעוץ מסמרים עם הידיים בלבד. סיגמונד היה נוהג להופיע בפני קהלים יהודים עטוף בגלימה כחולה-לבנה בעיטור מגן-דוד ופעם הכריז כי מטרת חייו הוא להגן על כבוד היהודים
.

חייו המוקדמים
-------------

ברייטבארט נולד למשפחה יהודית מסורתית של נפחים בעיירה סטריקוב שליד לודז' בעשרים ושתיים לפברואר, 1893. ברייטבארט סיפר כי כבר בגיל ארבע נהג ליצוק ברזל בבית הנפחייה של אביו. בהגיעו לגיל מבוגר הצטרף לקרקס בתור אקרובט וגברתן.

קריירה
------

ברייטבארט הופיע בכל רחבי אירופה ואמריקה בתור גברתן בקרקס "בוטש". אחד הפעלולים המפורסמים שלו היה הרמה של מכונית עם עשרה אנשים בתוכה. בפעלול אחר היה מרים פילון חי, ותוך כדי החזקתו עלה על סולם והחזיק באמצעות השיניים חבל שעליה התנשא גלגל ענק שעליה עמדו שלושה אנשים. פעם הניח קרש על החזה שלו ונתן לחיות כבדות כמו פילונים ושורים לעלות עליה מבלי שיפגע. במקרה אחר הניח על החזה שלו פלטפורמה שעליה רכבו שני אנשים באופנועים. ברייטבארט עשה חלק גדול מהכנסותיו במכירת ספרים וקורסים בדואר על פיתוח שריר. הקורסים התבססו על אימוני שריר והדרכות איך לעקם קורות ברזל. ברייאטברט היה ידוע בנדיבות שלו ובזה שהיה תורם את מרבית הכנסותיו.

גלויה ביידיש שמראה את זישה במופע האחרון שלו

מותו
----

ברייטבארט מת שמונה שבועות לאחר שבטעות פגע בעצמו במהלך מופע בגרמניה. הוא נדקר ברגל על ידי קצה של יתד ברזל בעת שדחף אותו לתוך קרשי עץ בעובי שתים עשרה וחצי ס"מ. הפצע הזדהם וגרם להרעלת דם. הוא נותח ושני רגליו נכרתו. ברייטבארט נפטר מפצעיו ב-12 באוקטובר 1925.

גיבור יהודי
-----------

ברייטבארט הפך לסמל ומקור לגאווה עבור יהודי פולין ובכלל יהודי תפוצות. כשהיה מגיע לעיירות יהודיות היו מתאספים כל אנשי העיירה בכיכר לכבדו. בריאיון לעיתון סיפר ילד יהודי כי ברייטבארט, "נתן לנו אומץ חדש (מול האנטישמיות)" בעוד פולני אחר התלונן כי היהודים "התחילו להיות יותר נועזים מאז שברייטבארט הגיע לעיירה". ברייטבארט איים על אנטישמים: "אם אני רואה אנטישמי, אני מזהיר אותו, ואם הוא ממשיך אז אני שובר אותו כמו גפרור". ברייטבארט רצה לקיים סדרת מופעים בארץ ישראל שבהם תכנן לשחזר את חייו של שמשון הגיבור כדי לתת השראה ואומץ ליהודים בארץ, אך הוא נפטר לפני שהספיק לעשות זאת.

קברו של זישע בברלין

קישורים חיצוניים
----------------

ויקישיתוף מדיה וקבצים בנושא **סיגמונד ברייטבארט** בוויקישיתוף
* סיגמונד ברייטבארט, באתר "Find a Grave" (באנגלית)
* אושי דרמן, מלך הברזל: בנו של הנפח היהודי שהפך לשמשון החדש, באתר בית התפוצות, ספטמבר 2021
* זישה בריטברד (1883-1925), דף שער בספרייה הלאומית

הערות שוליים
------------

1. ↑
2. ↑  The Nazi Seance. pg 61
3. ↑  The Nazi Seance. pg 62

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308864205171
* GND: 128602139
* LCCN: n2009003784
* NLP: a0000002113780
* VIAF: 122326586
* WorldCat: viaf-122326586

 |
**גַּד** הוא אל מזל שמי, המוזכר בכתבים עתיקים בארם וארצות ערב. מוזכר גם בספר ישעיהו בתור אל שעבדו יהודים בגלות בבל: "וְאַתֶּם עֹזְבֵי ה' הַשְּׁכֵחִים אֶת הַר קָדְשִׁי, הַעֹרְכִים לַגַּד שֻׁלְחָן וְהַמְמַלְאִים לַמְנִי מִמְסָךְ" (ישעיהו, ס"ה, י"א). 
בין פרשני המקרא המסורתיים יש הקושרים את גד לאחד מן הכוכבים, ואף המזהים אותו עם כוכב הלכת צדק, לפי האטימולוגיה בערבית.

פירוש המילה גד, קרוב לחצייה או חריצה, קשור לתפיסה כי גורל האדם נחרץ. אמנם, אל הגורל השמי מזוהה כאל אחר בשם 'מני'.

ייתכן ויש לפרש את בחירתה של לאה בשמו של גד בן יעקב המורה על מזל טוב, בהקשר לאל גד: "וַתֹּאמֶר לֵאָה, בגד (בָּא גָד); וַתִּקְרָא אֶת-שְׁמוֹ, גָּד" (בראשית, ל', י"א). 

שתי ערים בארץ ישראל היו קרויות על שם האל גד: בעל-גד בבקעת הלבנון למרגלות החרמון (יהושע, י"ג, ה'; י"ב, ז') ומגדל-גד בנחלת שבט יהודה (יהושע, ט"ו, ל"ז). בנוסף, השם מוזכר ברמז בשמות המרגלים גדי וגדיאל, נציגי השבטים מנשה וזבולון (במדבר, י"ג, י'–י"א). ייתכן שהשמות אינם רומזים לאל נפרד אלא משמשים בביטוי בתור תואר לאל חזק יותר, כלומר 'האל נותן המזל'.

האל מוכר גם מתוך השם התאופורי הכנעני "בדגד".

ראו גם
------

* בעל גד
* נחל עזגד

לקריאה נוספת
------------

van der Toorn, Karel; Becking, Bob; Willem van der Horst, Pieter (1999). Dictionary of Deities and Demons in the Bible. Wm. B. Eerdmans Publishing. ISBN 9780802824912.

הערות שוליים
------------

1. ↑  רד"ק ומצודות דוד על ישעיה ס"ה י"א
2. ↑  KAI 297

| אלים במיתולוגיה הכנענית |
| --- |
| מפחרת האלים | אל • אשרה • בעל־הדד • ענת • עשתרת • דגן • אדון • בעלת גבל • בוהו • מוֹת • בעל פעור • ים • שמש • ירח • כושר וחסיס • כושרות • רשף • חורון • קדש • אשמון • עשתר • כמוש • מלך • קוס • יהוה • שחר • שלם • צד • נכל ואב • שכמן ושנם • לויתן • תנין (אנ') • מלקרת • תנת • בעל חמון • פמי (אנ') • צדק (אנ') • שלמן • גד | בעל |
| אתרים מקודשים | מרום צפון • חכפת • כפתר • עשתרות • תותול |
| ספרוּת | שירה אוגריתית: עלילות בעל וענת ‧ עלילת אקהת ‧ עלילת כרת ‧ הולדת שחר ושלם ‧ חתונת ירח ונכל ‧ לחש עלילת האלים הנאבקים בנחש • כתבי סכניתן |
| פולחן | במות • מרזח • פסלים מצבות • מצבות נדר • בית אל • כס עשתרת • מקדש מגדול • תרפים • נסך וקטורת • מזבחות אבן ונחושת • קורבנות, זבחים, מנחות, זבח חלב, שלמים, כליל ועולות • העלאה באוב |
| בעלי תפקידים | כהנים • קדשים |
**סויוז MS-20** (ברוסית: **Союз МС-20**; טיסת סויוז מספר 752) הייתה טיסת חלל תיירותית רוסית, אשר שוגרה לתחנת החלל הבינלאומית ב-8 בדצמבר 2021. הטיסה שנקנתה על ידי חברת Space Adventures, אירחה שני תיירי חלל יפניים שביקרו בתחנת החלל. החללית חזרה לכדור הארץ ב-20 בדצמבר.

צוות
----

* רוסיהרוסיה אלכסנדר מיסורקין - מפקד
* יפןיפן יוסאקו מאזאווה - תייר חלל
* יפןיפן יוזו היראנו - תייר חלל

### צוות גיבוי

* רוסיהרוסיה אלכסנדר סקבורצוב- מפקד
* יפןיפן שון אוסיגו - תייר חלל

במאי 2021 הכריזה חברת Space Adventures על תחילת ההכנות לטיסה לתחנת החלל הבין-לאומית. הטיסה מומנה על ידי היזם היפני יוסאקו מאזאווה. משך הטיסה שתוכנן היה 12 ימים.

תיאור המשימה
------------

חללית "סויוז MS-20" שוגרה ב-8 בדצמבר 2021 מקוסמודרום בייקונור הנמצא בשטח קזחסטן ומנוהל על ידי רוסיה. השיגור בוצע באחריות רוסקוסמוס בעזרת משגר מדגם "סויוז 2.1A". החללית נבנתה על ידי תאגיד הטילים והחלל אנרגיה.

החללית התחברה למודול "פואיסק" של תחנת החלל הבין-לאומית כעבור כ-6 שעות. באותה עת בתחנת החלל שהתה משלחת מס' 66 בפיקוד תומא פסקה.

במשך 10 ימים צוות החללית השתתף בניסוי בתחום רפואה - חקר השפעת כבידה על זרימת הדם.

ב-20 בדצמבר החללית התנתקה מתחנת החלל וחזרה לכדור הארץ עם אותו צוות שהיה במהרעה. הנחיתה עברה ללא בעיות.

קישורים חיצוניים
----------------

ויקישיתוף מדיה וקבצים בנושא **סויוז MS-20** בוויקישיתוף
* סויוז MS-19
* תיאור המשימה

הערות שוליים
------------

1. ↑  Soyuz MS-20 lands following 12-day ISS mission, באתר nasaspaceflight.com, ‏19 בדצמבר 2021
2. ↑  "Два космических туриста из Японии полетят на МКС на «Союзе МС-20»". *Роскосмос*. 2021-05-13. נבדק ב-2021-05-13.
3. ↑  ניסוי של צוות חללית סויוז MS-20
**דניאל מלדיני** (באיטלקית: **Daniel Maldini**; נולד ב-11 באוקטובר 2001) הוא כדורגלן איטלקי המשחק בעמדת הקשר ההתקפי והקיצוני באמפולי.

ביוגרפיה
--------

מלדיני נולד במילאנו שבאיטליה, והוא בנם השני של כדורגלן העבר פאולו מלדיני ושל הדוגמנית הוונצואלית אדריאנה פוסה. גם אביו וגם סבו (צ'זארה מלדיני) שימשו כקפטנים של מועדון הכדורגל מילאן, וכשעלה לקבוצת הבוגרים הפך דניאל לדור השלישי שמשחק במועדון. גם אחיו הבכור, כריסטיאן, שיחק בקבוצות הנוער של מילאן, אך לא בקבוצה הבוגרת.

קריירה
------

מלדיני החל לשחק בקבוצת הנוער של מילאן בשנת 2010, ובעונת 2016/2017 זכה עם הקבוצה עד גיל 16 של המועדון באליפות. בתחילה הוא שיחק בתפקידים הגנתיים, כמו אביו וסבו, אך לאחר מכן הוסב לעמדות התקפיות יותר.

ב-2 בפברואר 2020 ערך את הופעת הבכורה שלו במדי הקבוצה הבוגרת, כשעלה כמחליף בדקה ה-93 במשחק הליגה נגד הלאס ורונה.

ב-15 בספטמבר 2021 ערך את הופעת הבכורה שלו בליגת האלופות, כשעלה כמחליף בדקה ה-83 בהפסד 2–3 לליברפול.

ב-25 בספטמבר 2021 ערך את הופעת הבכורה שלו בהרכב הקבוצה במשחק הליגה נגד ספציה, ואף כבש את שער הבכורה שלו במועדון בניצחון קבוצתו 2–1.

ב-29 ביולי 2022 הושאל לעונה אחת לספציה. ב-5 בנובמבר 2022 כבש שער הבכורה שלו בקבוצה נגד קבוצת האם שלו מילאן. ב-10 במרץ 2023 כבש את שער הניצחון בניצחון הראשון בהיסטוריה של ספציה על אינטר. 

ב-10 ביולי 2023 הושאל מלדיני לאמפולי לעונה אחת.

תארים
-----

**מילאן**

* אליפות איטליה: 2021/2022

קישורים חיצוניים
----------------

* דניאל מלדיני, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Speroni, Enrica (14 באוקטובר 2005). "«Vi racconto i miei Maldini»" [«I will tell you about my Maldinis»]. *La Gazzetta dello Sport* (באיטלקית). נבדק ב-4 בפברואר 2020. `{{cite web}}`:  (עזרה)
2. ↑  "Daniel Maldini". *Football Talent Scout*. נבדק ב-4 בפברואר 2020. `{{cite web}}`:  (עזרה)
3. ↑  "AC Milan 1-1 Hellas Verona". BBC Sport. 2 בפברואר 2020. נבדק ב-4 בפברואר 2020. `{{cite news}}`:  (עזרה)
4. ↑  "Liverpool comeback sinks Milan in epic". *BBC Sport* (באנגלית בריטית). נבדק ב-2021-09-15.
5. ↑  Official | Daniel Maldini is a new Spezia player, Spezia Calcio - Sito ufficiale
**Lords and Ladies (בתרגום מילולי: "אדונים וגבירות")** הוא הספר הארבעה עשר בסדרת ספרי "עולם הדיסק" של טרי פראצ'ט. הספר פורסם בשנת 1992 ונכון ל-2016 טרם תורגם לעברית.

הספר מהווה המשך לספרים "אחיות הגורל" ו-"מכשפות בחוץ לארץ", ועל פי פראצ'ט עצמו, הוא אחד מספרי עולם הדיסק הבודדים שאינם עומדים בפני עצמם, אלא יש לקרוא את הקודמים להם כדי להבינם כראוי. בספר מופיעות דמויותיהן של המכשפות משני הספרים הקודמים, והעלילה שלו מתרחשת זמן קצר לאחר סיום "מכשפות בחוץ-לארץ". כמו כן, מבין הדמויות החוזרות של פראצ'ט, מופיעות בספר מספר דמויות של קוסמים מהאוניברסיטה הנעלמת.

בספר זה מופיעים לראשונה האלפים של עולם הדיסק, והם מוצגים כיצורים מרושעים וסאדיסטיים, שכל כוחם ביצירת אשליה כאילו הם יפים ונעלים - וזו הצורה שבה זוכרים אותם יושבי עולם הדיסק. האלפים שמציג פראצ'ט מהווים ניגוד בוטה לאלפים של ג'.ר.ר. טולקין, שהפכו לאב הטיפוס של דמות האלף בספרי הפנטזיה.

הספר אף מכיל התייחסויות למחזות שייקספיר ובעיקר "חלום ליל קיץ", לתופעת מעגלי התבואה, לתאוריית העולמות המקבילים בפרט, ולתורת הקוואנטים בכלל.

קישורים חיצוניים
----------------

* Lords and Ladies, באתר OCLC (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 7746ba9d-7f92-4b9c-8676-81820335f6e0

 |
"**סימניה**" הוא אתר אינטרנט ישראלי המוקדש לספרים. האתר נמנה עם קבוצת אתרי חברת סימניה. האתר נפתח לגולשים בשנת 2006 לאחר תקופת הרצה, פיתוח אלגוריתמים וקישור לספריות וחנויות ספרים.

מנוע השוואות מחירים סוקר את חנויות הספרים המובילות ומציג לגולשים מחירים עדכניים לכל ספר.
קישור לספריות נבחרות מציג את הימצאותם של ספרים בספריות אלו ומאפשר הזמנתם.
מידע רב על סופרים ואפשרות ליצירת קשר איתם נמצאים בקטלוג הסופרים. בנוסף, ישנה אפשרות להתכתב עם משתמש נוסף בהודעות פרטיות ויש גם אפשרות לדון בפורומים לגבי נושאים הקשורים לספרים ואפילו לפוליטיקה.

בלוג קריאה אישי נפתח אוטומטית לכל קורא ובו מוצגים הספרים שקרא לצד חוות הדעת שכתב והספרים שיש לו בבית.
הבלוג מתעדכן בהתאם לדירוגי הקורא ומאפשר מכירת ספרים יד שנייה ללא עמלה.

באתר קטלוג מאוחד לספרי קריאה המכיל מספר ספריות בישראל.

נכון לינואר 2022, באתר יש מעל 116,500 ביקורות ספרים.

המלצות ספרים אישיות
-------------------

בלב המערכת של סימניה נמצא אלגוריתם סינון שיתופי (Collaborative Filtering) הלומד את טעמם של הקוראים ומציג לכל קורא את האנשים בעלי הטעם הדומה ביותר לשלו בספרים. מתוך קבוצה זו מופקת רשימת קריאה מומלצת.

קישורים חיצוניים
----------------

* 

* אתר האינטרנט הרשמי של סימניה
**פזגז** היא חברה-בת של פז חברת הנפט המספקת גז פחמימני מעובה (גפ"מ) וכן מוצרים שונים הקשורים לגז.

לחברה 4 מתקנים עיקריים לאחסון מלאי הגפ"מ: בקריית אתא, בראשון לציון, בבאר שבע ובמתקן קצא"א שבאשקלון.

היסטוריה
--------

### רקע

תחילת אספקת הגז בארץ ישראל הייתה בשנת 1936, על ידי חברת של שהביאה את הגז מבתי הזיקוק שלה ליד תעלת סואץ. הגז הופץ בשם המסחרי של-בוטגז, בידי חברה ארץ ישראלית לגז בע"מ ושימש לחימום מים ולבישול. למרות מאמצי השיווק, השימוש בגז היה של מעטים בלבד בגלל עלויות גבוהות.

של והחברה הארץ ישראלית לגז המשיכו בשיווק הגז של "של" גם לאחר הקמת המדינה. בשנת 1955 עברה החברה לשווק גז בלחץ גבוה תחת המותג שלגז ולצורך כך הוחלפו המיכלים ושאר הציוד.

### הקמתה של פזגז והתפתחותה

בשנת 1958, עם הקמת פז חברת הנפט הוקמה חברת הבת פזגז לשיווק הגז. בשנת 1960 החזיקה החברה 28 מחסנים אזוריים לאספקת בלוני גז.

בין מנהלי החברה לאורך השנים היו ישעיהו לחובר, שלמה שמיר, אשר לוי, זאב אשכנזי ומרדכי בן ש"ך.

בשנת 1993 מוזגה חברת פטרולגז עם חברת פזגז.

בשנת 2016 נחשף כי הכנסותיה השנתיות של פזגז מסתכמות במיליארד שקל ורווחיה השנתיים מסתכמים ב-136 מיליון שקל.

### פרשת קרטל חברות הגז

פזגז הייתה שותפה עם שלוש חברות הגז הגדולות האחרות (אמישראגז, סופרגז ודורגז) לקרטל בלתי-חוקי, במסגרתו תיאמו ביניהן החברות מחירים וחילקו את אזורי החלוקה של הגז.

כתב אישום בפרשה הוגש ב-2004, ובמסגרת הסדר הטיעון עליו הוסכם ב-2007 נקנסה החברה ב-4 מיליון שקלים, ועונשי מאסר (שהומרו לעבודות שירות) וקנסות כספיים הוטלו על 3 מבכירי החברה.

קישורים חיצוניים
----------------

* אתר פזגז

הערות שוליים
------------

1. ↑  פזגז - מהסואץ ברכבת, דבר, 23 בפברואר 1962
2. ↑  בוטגז של, דואר היום, Ad, 4 באוגוסט 1937
3. ↑  בשול משוכלל, דבר, 3 בנובמבר 1937
4. ↑  של בוטגז, דבר, 9 בדצמבר 1938
5. ↑  של בוטגז, דבר, 13 בנובמבר 1949  

של בוטגז, דבר, 12 ביוני 1950
6. ↑  שלגז, דבר, 18 באוגוסט 1955
7. ↑  הבט כמה טוב להם גם אני רוצה פזגז, דבר, 7 בספטמבר 1958
8. ↑  תפקיד הגז בפיתוח המדינה, דבר, 21 באוקטובר 1960
9. ↑  ניצן כהן, ‏בעקבות התחרות הכנסות של מיליארד שקל של פזגז בסכנה, באתר גלובס, 31 באוגוסט 2016
10. ↑  אמיר הלמר, קרטל חברות הגז: כתב אישום נגד בן ש"ך, שמואל דנקנר וצבי מור, באתר הארץ, 14 באפריל 2004
11. ↑  אבירם זינו, עבודות שירות למורשעי קרטל הגז מחברת פזגז, באתר ynet, 15 במאי 2007